Sanef: ‘Bring bewyse teen joernaliste’Winnie Madikizela-Mandela. Foto: Dumisani Sibeko/ANA Die Suid-Afrikaanse Nasionale Redakteursforum (Sanef) het Vrydag diegene wat konkrete bewyse teen verslaggewers het wat na bewering die apartheidsregering ondersteun het, om dit in te dien en hul bewerings te staaf. Dit kom ná bewerings deur wyle Winnie Madikizela-Mandela in Pascale Lamche se bekroonde dokumentêr, Winnie, dat verslaggewers deur die apartheidsregering betaal is om stories te fabriseer om haar beeld en nalatenskap te beskadig. Vic McPherson, voormalige direkteur van die apartheidsregering se klandestiene strategiese kommunikasie-eenheid (StratCom), het in die dokumentêr besonderhede van Operasie Romulus aan die lig gebring – ŉ teenrewolusionêre strategie wat Madikizela-Mandela as sy primêre teiken in die oog gehad het. StratCom was die apartheidsregering se vierjaarplan om die ANC te ondermyn en te verswak in die aanloop tot die eerste demokratiese verkiesing in 1994. Sanef het in ŉ verklaring gesê hy neem kennis van die debat oor die rol van die media om valshede te versprei en sekere anti-apartheidsaktiviste te diskrediteer. “Tydens die debat oor haar nalatenskap en ervaring as vryheidsvegter, word sommige verslaggewers daarvan beskuldig dat hulle spioene was, of operateurs wat probeer het om haar naam in oneer te bring deur stories te publiseer wat die apartheidsregering verskaf het,” lui die verklaring. “Sanef erken ten volle die gewelddadigheid van die apartheidsregering en veldtogte waartydens valse inligting versprei is. Gegewe die konteks van hierdie leuens en propaganda, glo ons dit is kritiek dat konkrete bewyse ingedien word om dié bewerings te staaf dat spesifieke joernaliste die apartheidsregering se staatsekuriteit ondersteun het.” Sanef het gesê sonder dié bewyse, is dit onverantwoordelik, gevaarlik en baie skadelik wat mediavryheid en die media-omgewing in sy geheel betref om sulke onbevestigde gerugte te versprei. “Ons glo ook verslaggewers kan fisies in gevaar wees en hul geloofwaardigheid kan onnodig bevraagteken word. Diegene wat konkrete bewyse het van enige misstappe deur verslaggewers wat in daardie stadium gewerk het, moet na vore kom. Ons versoek ook dat gemoedere rustig sal wees, sodat ons ŉ sober debat kan hê oor die maniere hoe Mama Winnie se nalatenskap gekoester kan word en ons ŉ werklik demokratiese land kan bou.”